Fermandarîya Qerargehê Merkezî ya YJA-Starî semedê wefatê babîyê Bêrîtane (Gulnaze Karataş) Mustafa Necatî Karataşî mesajêk şawit.
Fermandarîye verî keyeyê Karataşî, şarê Dêrsimî û şarê kurdî ra serweşîye waşte.  Mesaj wina yo:
''Embaze Bêrîtane cenetê Kurdîstanî, semdolê xoverdayîşê rûmetî Dêrsim de dadîya xo ra bîya. A sey Dêrsimê sereberzî, sey Dêrsimê rindî vera teslîmîyetî werişte payan ser. Fermandare Bêrîtane destpêk de bîye tewirêk, dima bîye ruhêk û vurîyaye artêşa cinîye. A bi nê hawayî bîye tersê dişmenî. Tewirê embaze Bêrîtane yê vera îxanetî Heftanînê bîye Rustem û Esmere, Zendûra bû Rêber, Mamreşo bû Serhat, Sarya û Rûkene, Dersimê bû Yilmaz û Zîne.
Raştîya keyeyê welatperwerî ewladêka winasêne daye ma, no keye ma rê ercîyaye yo. Ma sey cinîyan û şarê Kurdîstanî minetdarê înan ê. Ma soz danê ke wayîrê ruh û xeta azadîye ya Bêrîtane vejîyê û bibê layîqê ked û raştîya Bêrîtane. Ma reyna keyeyê Karataşî rê zerrî ra serweşîye wazenê.''
